Suomessa on seurattu huolestuneina Ruotsissa ajoittain leimahtavia levottomuuksia ongelmalähiöissä. Helsingin poliisin ennaltaehkäisevää toimintaa johtavan ylikomisarion mukaan Suomessa kaupunkirakenne on huomattavan erilainen kuin Ruotsissa.

– Kun katsotaan vaikka lähiökehitystä, meillä Suomessa ja Helsingissä asuntokanta ja kaupunkirakenne on erilainen. On sekaisin sosiaalista asuntotuotantoa ja vanhaa rakennuskantaa. Uutta pyritään rakentamaan niin, ettei pääse syntymään erilaisia maailmoja tai toisistaan erillään olevia asuinalueita, sanoi ylikomisario Jari Taponen keskiviikon A-studiossa.

Niin Taponen kuin ohjelman toinen vieras, Helsingin yliopiston sosiologian apulaisprofessori Lena Näre näkivät Ruotsin mellakoiden syiden juontuvan pitkältä ajalta.

– Kyllä ne syyt ovat sosioekonomiset. Huono-osaisuus ja matala koulutustaso kasautuvat kaukana keskuksista sijaitseviin lähiöihin, joissa on heikot palvelut. Suomessa on voitu oppia Ruotsin virheistä. Toivottavasti jatketaan ja onnistutaan välttämään homogeenisten lähiöiden syntyminen, Näre sanoi.

Kotoutuminen kuntoon

Ratkaisuihin Taponen ja Näre pyrkisivät juurisyihin puuttumalla. Ylikomisario Jari Taposen mukaan tärkeintä on sosiaalinen koheesio eli täytyy pitää mukana kaikki, jotka maassa asuvat.

– Nuoriso turhautuu, jos tuntuu, että kohdellaan epäoikeudenmukaisesti. Sitten alkaa ilmetä yhteiskuntavastaisuutta. Poliisin täytyy lähteä kadulle tapaamaan ihmisiä ja yrittää sitä kautta rakentaa luottamusta, Taponen pohti.

Sosiologian apulaisprofessori Lena Näreen mukaan Ruotsin tilanteessa on erittäin huolestuttavaa, jos nuoret ovat menettäneet luottamuksen poliisiin.

– Luottamuksen palauttaminen on vaikeaa, eivätkä ratkaisut ole yksinkertaisia. Kiinnittäisin huomion kaikkeen, mitä sanomme kotoutumiseksi. Kouluttautuminen, työllisyys ja syrjinnän vähentäminen. Ruotsin mellakoissahan ei ole kyse maahanmuuttajista, vaan Ruotsissa syntyneistä maahanmuuttajataustaisista nuorista. Osattomuus ja huono-osaisuus periytyvät, ja siihen puuttumalla ne ratkaisutkin löytyvät, sanoi.